इक गल्ल होर। श्री वेद पाल ‘दीप’ हुन्दी गज़लें दा उदाह्‌रण दिन्दे बाकी में इक गल्ल आखी ही जे एह् इक सीमत खेतर होने प्रैंत बी कोई टामां गै लखारी लब्बग जन्नै एदे च पैर नेईं टकाया। ते गज़ल आखने दी विधा डोगरी कविता साहित्य च जे बद्ध नेईं तां अद्धै थमां घट्ट दी साझेदार बी नेईं। ऐसी सूरत च ए कियां होई सकदा ऐ जे एदे च नमें विचार नमें परजोग जां नमीं गल्ल आखने पासै कोई जतन गै नेईं होंदा। ए ठीक ऐ जे एदे च झलकने आली आधुनिकता दी मात्रा कविता दी दुइयें विधाएं थमां बड़ी घट्ट ऐ, पर जित्थें ऐ, इकदम नमीं ते सजीव ऐ शेऽर दिक्खो :-